TSR ทาบผู้บริหารการเงินเสริมทัพ “เธียรสุรัตน์ ลีสซิ่ง” ก่อนบุกตลาด Q4/59
TSR ทาบผู้บริหารสถาบันการเงินร่วมงานบ.ย่อย "เธียรสุรัตน์ ลีสซิ่ง" หวังเสริมทัพให้แข็งแกร่ง ก่อนบุกตลาดใน Q4/59
12 ก.ค. 2559

นายวิรัช วงศ์นิรันดร์ กรรมการผู้จัดการ บริษัท เธียรสุรัตน์ จำกัด (มหาชน) หรือ TSR เปิดเผยว่า บริษัทอยู่ระหว่างการทาบทามผู้บริหารจากสถาบันการเงินเข้ามาร่วมงานกับ บริษัท เธียรสุรัตน์ ลีสซิ่ง จำกัด ซึ่งเป็นบริษัทย่อยของ TSR ถือหุ้นในสัดส่วน 99.99998% และสมาชิกครอบครัวแจ้งอยู่ 2 คน ถือในสัดส่วนรวม 0.00002% ทุนจดทะเบียน 50 ล้านบาท
โดยมีแผนเข้ารุกธุรกิจ 1.ให้สินเชื่อรายย่อย Micro Finance และ Nano Finance 2.ให้สินเชื่อส่วนบุคคล 3.ให้สินเชื่อประเภทลีสซิ่ง และเช่าซื้อ 4.ให้บริการสินเชื่อทะเบียนรถ 5.ให้กู้ยืมเงินโดยวิธีรับจำนองอสังหาริมทรัพย์ หรือรับซื้ออสังหาริมทรัพย์โดยวิธีขายฝาก และ 6.รับซื้อเอกสารทางการเงิน (ทั้งนี้ ขึ้นอยู่กับการอนุมัติของหน่วยงานที่เกี่ยวข้อง)
สำหรับการดึงผู้บริหารจากสถาบันการเงินเข้ามาเสริมจะทำให้บริษัทฯ มีความแข็งแกร่งมากขึ้น เนื่องจากมีความเชี่ยวชาญในการวิเคราะห์ และพิจารณาสินเชื่อ ขณะที่พนักงานเทเลเซลล์ของบริษัทฯ จะทำหน้าที่ในการติดต่อลูกค้า และมีทีมติดตามหนี้ของบริษัทฯ อยู่แล้ว ทำให้ทุกอย่างพร้อมเดินหน้าได้ทันที
ทั้งนี้ปัจจุบันอยู่ระหว่างเตรียมความพร้อมขอใบอนุญาตการดำเนินธุรกิจกับธนาคารแห่งประเทศไทย (ธปท.) ซึ่งคาดว่าจะใช้ระยะเวลาประมาณ 2-3 เดือน ในการดำเนินการและคาดว่าภายในไตรมาส 4/59 จะสามารถเริ่มดำเนินธุรกิจได้
โดยเบื้องต้นเตรียมบุกตลาดสินเชื่อส่วนบุคคล (Personal Loan) ตั้งเป้าหมายปล่อยกู้ประมาณ 300 ราย วงเงินเฉลี่ยประมาณ 20,000-30,000 บาท/ราย ก่อนที่จะทำการตลาดอย่างเต็มที่ในปี 2560 เพื่อเพิ่มสัดส่วนรายได้ และกระจายความเสี่ยงการลงทุนให้กับบริษัทฯ ส่งผลให้ธุรกิจเติบโตอย่างแข็งแกร่ง สร้างผลตอบแทนที่ดีให้กับผู้ถือหุ้นในอนาคต